Správa o záveroch a odporúčaniach vyplývajúcich z dotazníka “Právna ochrana pred netransparentnosťou, zneužívaním a konfliktom záujmov vo vzťahu k rozhodovaniu o využívaní fondov EÚ v SR”

Cieľom dotazníka bolo získanie prehľadu o platných právnych predpisoch zameraných na ochranu rozhodovania o využívaní štrukturálnych fondov a Kohézneho fondu pred netransparentnosťou, zneužívaním a konfliktom záujmov. Správa vyhotovená na základe tohto získaného prehľadu obsahuje návrh opatrení, cieľom ktorých je stanoviť pravidlá pre oblasti, ktoré nie sú legislatívne, ani inak metodicky pokryté, prípadne legislatíva a metodické pokyny sú príliš všeobecné a z tohto dôvodu nie vždy jednoznačne interpretovateľné a aplikovateľné. Návrh spracoval odbor boja proti korupcii Úradu vlády SR (OBPK ÚV SR).

I. tematický okruh: Vyhlasovanie výziev na predkladanie projektov

(I.1) Je potrebné zaviesť jednotnú a záväznú štruktúru dokumentov a informácií, ktoré musia byť zverejnené minimálne na relevantných internetových stránkach ako súčasť každej výzvy (to sa týka aj štátnej pomoci/spolufinancovania zo strany štátu) pre predkladanie projektov na spolufinancovanie z prostriedkov všetkých sektorových operačných programov, operačných programov, jednotných programových dokumentov a Iniciatív spoločenstva. Ide o:
1.	Základné informácie (označenie opatrenia/schémy štátnej pomoci, celkový objem alokovaných finančných prostriedkov, časový harmonogram prijímania žiadosti  o poskytnutie nenávratného finančného príspevku), podmienky poskytnutia pomoci (účel opatrenia/schémy štátnej pomoci, opis oprávnených aktivít, opis oprávnených nákladov), spôsob označenia zaslanej dokumentácie (na obálke napr.: „SOP Priemysel a služby“) 
2.	Mechanizmus hodnotenia a výberu projektov vrátane kritérií na hodnotenie a výber projektov a opravných prostriedkov vo väzbe na kontrolu administratívnej zhody žiadosti 
3.	Štandardnú formu žiadosti o nenávratný finančný príspevok (formulár pre žiadateľa) a príručku pre KPP (pokyny pre žiadateľov) a záväzný zoznam povinných príloh
4.	Štandardný návrh zmluvy o poskytnutie finančného príspevku
5.	Spôsob, pravidlá a podmienky poskytovania informácií pre žiadateľov vrátane telefonického a e-mailového kontaktu, na ktorom môžu žiadatelia získať autorizované informácie vrátane vymedzenia súboru informácií, ktoré riadiaci orgán a sprostredkovateľský orgán pod riadiacim orgánom (RO, SO/RO) musí žiadateľom poskytnúť, termínu, do ktorého sa informácie žiadateľovi poskytnú a záväznosti poskytnutých informácií v zmysle bodu II.1
Táto štruktúra by sa mala stať povinným minimom pre všetky RO a SO/RO. V odôvodnených prípadoch však RO a SO/RO musia mať možnosť  zverejniť v rámci výzvy popri týchto dokumentoch a informáciách aj ďalšie informácie. 
Je tiež potrebné vypracovať Štandardný zoznam kritérií, ktoré musí obsahovať príručka pre konečného príjemcu/prijímateľa pomoci a Štandardný zoznam kritérií, ktoré musí obsahovať zmluva o poskytnutie nenávratného finančného príspevku.

(I.2) Je potrebné špecifikovať možnosť zasahovania RO a SO/RO do štruktúry a obsahu dokumentov vymedzených v bode (1) (napr. v prípade zmeny európskej alebo slovenskej legislatívy a ostatné výnimočné situácie). Po vyhlásení časovo obmedzených výziev RO nemôžu uskutočňovať zásadné zmeny týkajúce sa vecného zamerania zverejnených podmienok výzvy na predkladanie projektov, ani zmeny zásadných pokynov a informácií pre žiadateľov. Výnimkou môžu byť zmeny, ktoré nemajú zásadný charakter a nevzťahujú sa na obsah výzvy a taktiež priebežné výzvy, zmeny však môžu byť uskutočnené iba za vopred stanovených a štandardných podmienok upravených jednotným predpisom. Súčasťou takýchto podmienok musí byť zásada, podľa ktorej RO a SO/RO je povinný informovať žiadateľov primeraným spôsobom o zmenách s minimálne jednomesačným predstihom (s prihliadnutím na dĺžku výzvy), pričom žiadosti o poskytnutie finančného príspevku predložené do tohto termínu sa musia posudzovať v zmysle dovtedy platných podmienok.  Primeraným spôsobom sa rozumie zvýraznený spôsob informovania o zmenách (napr. farebne odlíšene znázornená zmena s popisom, že ide o zmenu oproti pôvodnému stavu), a to minimálne  na všetkých relevantných internetových stránkach.
(I.3) Je potrebné stanoviť minimálnu lehotu 60 dní na predkladanie projektov po zverejnení časovo ohraničených výziev. S výnimkami z tohto pravidla musí súhlasiť podpredseda vlády pre európsku integráciu, ľudské práva a menšiny a musia byť riadne odôvodnené záujmami Slovenskej republiky čerpať čo najrozsiahlejšie a najefektívnejšie pomoc z fondov EÚ. 

(I.4) V prípade priebežných výziev je potrebné upraviť povinnosť RO a SO/RO zverejňovať minimálne na relevantných internetových stránkach pravidelné informácie o stave čerpania prostriedkov alokovaných na príslušné opatrenie/schému štátnej pomoci (vrátane objemu prostriedkov, ktoré ostávajú k dispozícii) pre žiadateľov štandardným spôsobom. Tieto informácie by mali byť vhodným spôsobom zverejnené do 30 dní po uzavretí každého kola výberu projektov, resp. v pravidelných polročných intervaloch v prípade priebežného posudzovania projektov.

II. tematický okruh: Príprava a predkladanie projektov

(II.1) Je potrebné zaviesť jednotnú a záväznú úpravu poskytovania informácií žiadateľom  RO a SO/RO . Súčasťou takejto  úpravy by malo byť nasledovné:
1.	RO a SO/RO musí súčasne so zverejnením výzvy minimálne na relevantných internetových stránkach uverejniť faxové číslo, internetovú a poštovú adresu subjektu zodpovedného za poskytovanie informácií žiadateľom  (ďalej len „autorizovaný subjekt“)
2.	Písomne predložené dotazy žiadateľov (zaslané poštou, faxom alebo elektronicky) a odpovede na ne musí autorizovaný subjekt zaslať žiadateľovi. Zároveň je potrebné, aby autorizovaný subjekt zverejnil odpovede na otázky všeobecného charakteru (ak je to vhodné, aj na iné, najmä opakujúce sa otázky) prostredníctvom príslušnej internetovej stránky bez zbytočného odkladu, najneskôr do desiatich dní od obdržania dotazu
3.	Všetky odpovede zverejnené na internetovej stránke alebo poskytnuté žiadateľovi v písomnej forme sa považujú za záväzné a žiadateľ sa na ne môže v prípade potreby odvolávať
4.	Odpovede poskytnuté žiadateľovi telefonicky ústnou formou, pokiaľ neboli spracované do písomnej podoby, nemožno považovať za záväzné a žiadateľ sa na ne nemôže odvolať
5.	Žiadateľ nesmie byť v hodnotiacom procese postihnutý za dôsledky nesprávnej informácie, ktorú mu poskytol autorizovaný subjekt v písomnej alebo elektronickej forme 
6.	Odpovede zverejnené na internetovej stránke nemôže RO a SO/RO, ani autorizovaný subjekt meniť s výnimkou prípadov, keď výrazným spôsobom na príslušnej webovej stránke označí zmenu, ku ktorej došlo. Takéto zmeny môže RO a SO/RO vykonať najneskôr do 7 kalendárnych dní pred začatím plynutia moratória na poskytovanie informácií zo strany RO a SO/RO

(II.2) Je potrebné zabezpečiť, aby RO a SO/RO po ukončení výberového konania projektov poskytol príslušnému monitorovaciemu výboru (MV) správu, ktorá bude obsahovať:
1.	informáciu o priebehu výzvy vrátane identifikácie problémov, ktoré sa z pohľadu RO a SO/RO vyskytli a informácie o sťažnostiach žiadateľov týkajúcich sa poskytovania informácií, kvality pokynov a dokumentov zverejnených ako súčasť výzvy, hodnotenia a výberu projektov
2.	informáciu o nedostatkoch v procese hodnotenia a posudzovania predložených projektov
3.	návrh opatrení na prevenciu pred opakovaním identifikovaných problémov
4.	informáciu o schválených a vyradených projektoch vrátane výsledkov hodnotenia vrátane informácie o najčastejších dôvodoch vyradenia projektov
Táto správa bude RO a SO/RO vypracovaná tak, aby bola MV k dispozícii na prerokovanie  na jeho najbližšom zasadnutí po ukončení príslušného výberového konania. Správa bude následne zverejnená na webovej stránke.Vyššie uvedené platí aj v prípade priebežných výziev s periodickými výberovými konaniami. 

V prípade priebežných výziev s priebežným hodnotiacim a výberovým procesom by RO a SO/RO mal správu predkladať každých 6 mesiacov. RO a SO/RO musí tiež zabezpečiť zverejnenie správ na príslušnej internetovej stránke.

III. tematický okruh: hodnotenie a výber projektov

(III.1) Je potrebné zjednotiť metodiku a postup pri posudzovaní tzv. administratívnej zhody (splnenie formálnych náležitostí) projektov. Administratívna zhoda je posúdenie toho, či projektová dokumentácia obsahuje všetky dokumenty, ktoré riadiaci orgán vyžaduje. Posúdenie administratívnej zhody neobsahuje posudzovanie zhody s kritériami pre posudzovanie projektov, schválenými monitorovacím výborom. Metodika musí dôsledne uplatňovať princíp kontroly štyroch očí. V tomto smere je potrebné prijať štandardné, jednoznačné, záväzné, kontrolovateľné a vynútiteľné pravidlá pre všetky RO a SO/RO.

(III.2) Z diskusií o predbežnej správe OBPK ÚV SR o záveroch a odporúčaniach vyplývajúcich  z dotazníka “Právna ochrana pred netransparentnosťou, zneužívaním a konfliktom záujmov vo vzťahu k rozhodovaniu o využívaní fondov EÚ v SR” vyplýva potreba usmerniť všetky RO a SO/RO tak, aby pri posudzovaní projektov kládli dôraz na ich kvalitu, nie na tzv. administratívnu zhodu. Administratívny nesúlad predložených projektov by nemal byť ich diskvalifikujúcim faktorom.
Je nutné zabezpečiť možnosť použitia opravného prostriedku vo väzbe na administratívny súlad projektov. Preto je potrebné, aby všetky RO a SO/RO zaviedli štandardný mechanizmus umožnenia nápravy v prípade posudzovania administratívnej zhody. Každý RO a SO/RO musí súčasne so zverejnením výzvy definovať okruh formálnych náležitosti, ktoré musí každý predložený projekt obsahovať. V prípade, že osoba, ktorá posudzuje tzv. administratívny súlad, zistí, že predložený projekt neobsahuje časť z týchto formálnych náležitostí, vyzve žiadateľa, aby ich do 10 dní doplnil. Po nesplnení tejto podmienky musí byť projekt vyradený z ďalšieho hodnotiaceho procesu. Umožnenie nápravy sa nesmie vzťahovať na doplňovanie informácií o samotnom projekte, ale výlučne na formálne náležitosti (napr. potvrdenia z rôznych úradov, výpisy, pečiatky, atď.).
RO musí zverejniť informáciu o možných opravných prostriedkoch  vo väzbe na kontrolu administratívnej zhody súčasne so zverejnením výzvy a jasne zadefinovať, ktorých častí sa opravné prostriedky môžu týkať.

(III.3) Je potrebné zjednotiť princípy odborného hodnotenia projektov rešpektujúc rôznorodosť kritérií na posudzovanie projektov schválených monitorovacím výborom. RO a SO/RO musia premietnuť metodické zásady do úpravy manuálov, štatútov hodnotiacich komisií a ďalších dokumentov upravujúcich proces hodnotenia projektov.

(III.4) Vo vzťahu k výberu hodnotiteľov je potrebné zabezpečiť: 
1.	štandardizáciu výberu hodnotiteľov – všetci hodnotitelia musia byť vyberaní v riadnom výberovom konaní. Za súčasť riadneho výberového konania sa považuje aj losovanie hodnotiteľov zo zoznamu hodnotiteľov.
2.	objektivizáciu hodnotenia projektov – je potrebné stanoviť štandardné kritériá na absolvovanie školenia a hodnotenie hodnotiteľov, ktoré musia uplatňovať všetky RO a SO/RO. Zmluva riadiaceho orgánu s hodnotiteľom a štatúty komisií hodnotiteľov musia jasne vymedziť povinnosti hodnotiteľov a sankcie za ich porušenie.

(III.5) Musí byť zakotvená povinnosť vrátiť nakontrahované prostriedky v prípade, ak sa v procese hodnotenia projektov preukáže spáchanie trestnej činnosti, ovplyvňovanie hodnotiteľov alebo porušenie schválených zásad politiky konfliktu záujmov.

(III.6) Je potrebné upraviť podmienky pre odmeňovanie hodnotiteľov tak, aby zohľadňovali špecifiká odborného hodnotenia a rôznorodosti hodnotenia projektových návrhov  (napr. stanovením rozpätia denných sadzieb pre hodnotiteľov).

IV. tematický okruh: monitoring

(IV.1) Je potrebné jasne definovať princíp partnerstva vrátane vymedzenia tých súčastí programovania a implementácie, pri ktorých je povinnosťou dôsledne uplatňovať tento princíp. 

(IV.2) Je potrebné zosúladiť zloženie MV s požiadavkou na vyvážené  zastúpenie všetkých troch sektorov: štátnej správy, samospráv a sociálnych a ekonomických partnerov. Pri schvaľovaní personálnych návrhov jednotlivých sektorov v prípadoch, kedy bol ohľadne nominácie do MV oslovený reprezentatívny subjekt, nemôžu ostatné sektory uplatniť právo veta. 

(IV.3) Je potrebné zabezpečiť, aby štatúty MV poskytovali MV účinné a vynútiteľné nástroje na výkon všetkých funkcií týkajúcich sa monitoringu a kontroly podľa nariadenia rady č. 1260/1999 o všeobecných ustanoveniach o štrukturálnych fondoch. 

V. tematický okruh: konflikt záujmov

(V.1) Je potrebné jednoznačne a jednotne definovať konflikt záujmov na všetkých úrovniach programovania a implementácie fondov EÚ vrátane prípravy, hodnotenia a výberu projektov, definovať zodpovednosť osôb, ktorých sa táto definícia týka a stanoviť jasné a vynútiteľné sankcie za porušenie ustanovení o konflikte záujmov vrátane povinnosti vrátiť neoprávnene poskytnuté verejné prostriedky. Všetky RO a SO/RO sú  povinné transponovať tieto ustanovenia do svojich interných predpisov, pokynov a manuálov a zároveň sú  zodpovedné za ich dôsledné dodržiavanie.

(V.2) Všetky RO a SO/RO musia vhodným spôsobom (minimálne prostredníctvom internetových stránok) zverejniť definíciu konfliktu záujmov a prijaté opatrenia na elimináciu konfliktu záujmov vrátane sankcií. RO a SO/RO tiež musia zverejniť meno kontaktnej osoby, ktorej môže verejnosť predkladať podnety a indície o konflikte záujmov a spôsob predkladania podnetov a indícií o konflikte záujmov.

Zavedenie záverov a odporúčaní do implementácie Kohézneho fondu:
Uvedené odporúčania budú orgány riadenia, kontroly a implementácie Kohézneho fondu uplatňovať primerane odlišnosti pravidiel a postupov používaných v rámci Kohézneho fondu s ohľadom na všeobecne platné pravidlá v tých oblastiach, ktoré sú v ich kompetencii. Navrhované zmeny v manuáloch a ostatných dokumentoch vykonajú len v tom prípade, ak to dovoľujú spoločné pravidlá platné pre všetky členské štáty vyjadrené v manuáloch, príručkách a iných dokumentoch metodického alebo záväzného charakteru vydaných  EK.